এশিয়া কাপের শুরুতে বেগ পেয়েছিল ভারত। তার পরে টুর্নামেন্ট যত গড়াচ্ছে, ভারতকে ততই শক্তিশালী দেখাচ্ছে। 
ইতিমধ্যে তিনটি ম্যাচ খেলে ফেলেছে রোহিত শর্মার দল। হংকং, পাকিস্তান ও বাংলাদেশ। একমাত্র হংকং ভারতের বিরুদ্ধে কিছুটা প্রতিরোধ গড়ে তুলতে পেরেছিল। কিন্তু পাকিস্তান ও বাংলাদেশ একেবারেই দাঁড়াতে পারেনি টিম ইন্ডিয়ার বিরুদ্ধে। 

এই বিষয়ে অন্যান্য খবর

মন্থর পিচকে ভালই কাজে লাগাল জাড্ডু, রোহিত ফের পুরনো ছন্দে


প্রথম ম্যাচে আগে ব্যাট করেছিল ভারত। বাকি দু’টি ম্যাচে পরে ব্যাট করে ম্যাচ ছিনিয়ে নেন রোহিতরা। ভারতকে জেতানোর পিছনে অবদান রয়েছে ব্যাটসম্যান ও বোলারদের। শিখর ধবন এশিয়া কাপের ৩টি ম্যাচ থেকে ২১৩ রান সংগ্রহ করে সবার আগে। ব্যাট হাতে ঝড় তোলার পাশাপাশি ধবন ফিল্ডিং করেও রেকর্ড বইয়ের পাতায় নিজের নাম তুলে নিয়েছেন। 
বাংলাদেশ ম্যাচে চার-চারটি ক্যাচ ধরেছেন ‘গব্বর’। এর আগে মাত্র ৬ জন ভারতীয় ক্রিকেটার এক ম্যাচে ৪টি ক্যাচ নিয়েছেন। এঁরা হলেন — 
১) ১৯৮৫ সালে পাকিস্তানের বিরুদ্ধে সুনীল গাওস্কর।
২) ১৯৯৭ সালে টরোন্টোয় মহম্মদ আজহারউদ্দিন, প্রতিপক্ষ সেই পাকিস্তান।  
৩) ১৯৯৮ সালে ঢাকায় সচিন তেন্ডুলকর চারটি ক্যাচ নিয়েছিলেন। প্রতিপক্ষ এক্ষেত্রেও পাকিস্তান। 
৪) ১৯৯৯ সালে রাহুল দ্রাবিড় চার জন ক্যারিবিয়ানের ক্যাচ নেন। 
৫) ২০০৩ সালে জোহানেসবার্গে মহম্মদ কাইফ নেন চারটি ক্যাচ। সেবার ভারতের প্রতিপক্ষ ছিল শ্রীলঙ্কা। 
৬) ২০০৪ সালে ভিভিএস লক্ষ্মণ জিম্বাবোয়ের বিরুদ্ধে পারথে চার-চারটি ক্যাচ নিয়েছিলেন। 
এবার সেই তালিকায় নাম লিখিয়ে ফেললেন ‘গব্বর’ ধবনও।